እቲ መጽናዕቲ ሙሉእ ዘይኮነሉ ምኽንያት፡ ካልኦት ጎናዊ ሳዕቤናት ኣብ ግምት ዘየእተወ ምዃኑ እዩ። ብፍላይ ብወልፊ ቡን ንዝተጠቕዑ ሰባት፡ ሙሉእ ውጽኢት መጽናዕቲ ዝበሃል ኣይኮነን። ቡን ብምስታይ ጥዕንኦም ክሕልዉ ዝደልዩ ሰባት ንመዕደጊ ቡን ዝኸውን እኹል ገንዘብ ክህልዎም ይግባእ። ነቲ መጽናዕቲ ዘካየዱ ተመራመርቲ፡ ብዝለዓለ መጠን ቡን ምውሳድ፡ ብፍላይ ንደቂ-ኣንስትዮ ንናይ ማህጸን ካንሰር ከቃልዐን ከምዝኽእል ዘረጋግጽ ውጽኢት እውን ረኺቦም እዮም። እንተኾነ እቲ መጽናዕቲ ሕማም ሽኮር፡ ጸገም ጥዕና ልቢ ዘለዎምን ካልኦትን ኣየካተተን፤ እሞ ድኣ ሰባት፡ ጥዕና ኣብ ዝሰእንሉ እዋን ቡን ብምስታይ ዝረብሑዎን ዝጉድእዎን ነገር እንታይ ክኸውን ከምዝኽእል፡ እቲ መጽናዕቲ ዝበሎ ነገር የለን። ውጽኢታት ሕሉፋት መጽናዕትታት ነንሕድሕዶም ዝጋጨዉን ዝጻረሩን እዮም። ከምዝፍለጥ ካፌይን ዘለዎ ነገር ምስታይ ንቑሕ ንኽትከውን እዩ ዝሕግዝ። ኮይኑ ግን መጠኑ ይፈላለ እምበር ካፌይን ንገለ ሰባት እውን ጉድኣት ኣለዎ። ሰብ ሙያ ጥዕና ንኹሉ ብዝጥምት መልክዑ መጠን ካፌይን እንተዘየነጸሩ'ኳ፡ ነብሰ-ጾራት ግን፡ ልዕሊ 200 ሚ.ግ ክወስዳ ከም ዘይብለን እዮም ዝሕብሩ። ነዚ ዝህብዎ ምኽንያት ድማ እቲ ዝወስደኦ ብዝሒ ካፌይን፡ እቲ ዝወልደኦ ህጻን፡ ትሑት ክብደትን ንእሽቶ መጠን ሰብነትን ከምዝህልዎ ይገብር ዝብል እዩ። ስሩዕ ከይዲ ጥንሲ እውን ከሰናኽል ይኸእል። ብብዝሕን ታህዋኽን ካፌይን ብምውሳዱ ንሞት ከምዝተቓልዐ ንዝዝረበሉ ኣሜሪካዊ መንእሰይ ምጥቃስ እውን ይከኣል። ቡን ዕድመ ከም ዝውስኸልና ብኸመይ ርግጸኛታት ክንኸውን ንኽእል?
